मैं क्या करूं नारद इन्हें मैंने नहीं बुलवाया । ये तो बिन बुलाये मेहमान हैं जो जब इच्छा हो चले आते हैं । तुम्हें तो ज्ञात ही होगा आज पृथ्वी की क्या दशा हो गई है । मनुष्य जल्दी-जल्दी के चक्कर में दिन क्या रात क्या लगातार काम काम के पीछे भाग रहा है । हमने व्यवस्था की थी कि मनुष्य दिन में काम करे और रात में आराम करे । पर मनुष्य तो इतनी जल्दी में हैं कि प्रकृति से अभद्र खिलवाड़ कर रहा है । आये दिन लोग पेड़ों को काटते जा रहे हैं, खेतों को उजाड़कर इमारतें और कारखाने बनाये जा रहे हैं । गाड़ियों की संख्या दिन प्रतिदिन बढ़ती जा रही है । जिससे वातावरण में प्रदूषण बढ़ता जा रहा है । क्या बच्चे क्या बड़े सभी व्यसन में लिप्त होकर अपने पैरों पर खुद कुल्हाड़ी मार रहे हैं । प्रकृति मनुष्य से इतना खिलाफ होती जा रही है कि बाढ़, सूखा आदि प्राकृतिक संकटों का खतरा दिनों दिन बढ़ता ही जा रहा है । इस जल्दी के कारण आज मनुष्य समय से पहले ही मृत्यु के ग्रास में समाता जा रहा है ।